Aluvion Piòvra
Aluvion Piòvra o (Ij Liviòn e Piòvra an dialèt local, Alluvioni Piovera an italian) a l'é un comun dël Piemont ëd 1.739 abitant , ant la provinsa ëd Lissandria.

As treuva ant la pian-a aluvional lissandrin-a, davzin a la confluensa dël Tani ant ël Pò. A l'é stait creà dël 01/01/2018 da la fusion dij doi comun d'Aluvion Cambià e 'd Piòvra.

Stòria
Ël teritòri comunal a l'é stàit fortement influensà da la presensa dij fium: jë spostament dël Pò e dël Tani e le aluvion a l'han modelà 'l paisagi e dàit ël nòm ai grup ëd cà che unendse a sarìo peui costituisse comun. L'area comprèisa antra 'l vèj cors dël Tani e 'l Pò as ciamava Campus Minatus, përché a l'era mnassà da le aluvion, l'area d'ëd là dël Pò, miraco për soa posission pì protegiùa, as ciamava Campus Beatus, dont ël nòm ëd Cambià o 'd Cambiò. Ant la region a s'alvava 'dcò l'abità 'd Sparvèra, anté ch'a-i era 'n castel dësfendù dai fium. A smia che dagià ant la tarda età roman-a a-i fusso dj'abità 'd contadin; tant a Piòvra che a Sparvèra a sarìo evolusse coma sènter abità 'dcò ant l'época longobarda, tanme a testimònio 'l topònim dë Sparvèra (Sparguara a podrìa significhé cà dël comandant) che la presensa an Piòvra 'd na cesa dedià a San Michel, sant al qual ij Longobard a l'ero divot. A smià che dël 773 l'imperador Carl Magn, dòp avèj atacà Piòvra, a l'abia sogiornà an Sparvèra prima dë mné vers la Lomlin-a e a la fin a Pavìa për associé l'Italia Stentrional al Regn dij Franch. Un at dël papa Inocens III dël 1198 a cita Sparvèra tanme la località pì stentrional ëd la Diòcesi 'd Torton-a.
La region a passa sota a la giurisdission dël Ducà 'd Milan dël Tërzent, prima coi Viscont, peui con jë Sfòrsa. Ij Viscont a fortìfico an Piòvra un castel local a la manera dle ròche viscontée. La duchëssa Bianca Maria Viscont, fomna 'd Fransesch Ësfòrsa dël 1446 a assegna an féod Spavèra a na famija 'd cont ch'a pijerà 'l nòm dël pais e ch'a s'estinguerà mach ant la sconda metà dël Setsent. La region a passa peui a la dominassion ëspagneula e, mach për pòch d'agn, a cola austrìaca. Dël Setsent ël teritòri a passa al Regn ëd Sardëgna ëd Carl Emanuel III. Dël 1716 n'aluvion motobin fòrta a demoliss ël pais dë Sparvèra e col ëd Cambià. J'abitant ëd Cambià a së spòsto an doi abità, un pì a nòrd dël Pò ch' a resterà lijà a la Lomlin-a e che sarà part dël comun ëd Gambarana, l'àutr pì a sud dël Pò a sarà butà dai fransèis ant ël dipartiment ëd Marengh, sota la diòcesi e la provinsa 'd Lissandria e a pijerà 'l nòm d'Aluvion ëd Cambià për arcordé l'aveniment tràgich. D'apress a l'época dla dominassion fransèisa ëd Napoleon Bon-a-part, ij pais a torno al Regn ëd Sardëgna: Piòvra ant la Divison (peui Provinsa) ëd Lissandria, ant la Provinsa (peui Sircondari) ëd Torton-a e ant ël Mandament ëd Sal, le Aluvion ëd Cambià ant la Divison (peui Provinsa) ëd Lissandria, ant la Provinsa (peui Sircondari) ëd Lissandria e ant ël Mandament ëd Bassignan-a.

Aministrassion 
Ël sìndich a l'é Giuseppe Francesco Betti (da l'11/06/2018, dagià sìndich d'Aluvion Cambiò dal 2013 al 2017).

Anliure esterne 
 Sit istitussional

Arferiment